Direktiva Sveta

z dne 16. oktobra 1978

o približevanju zakonodaje držav članic o naslonih za glavo na sedežih motornih vozil

(78/932/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti, zlasti člena 100 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju mnenja Ekonomsko-socialnega odbora [3],

ker se tehnične zahteve, ki jih morajo izpolnjevati motorna vozila na podlagi nacionalne zakonodaje, med drugim nanašajo tudi na naslone za glavo;

ker se te zahteve v posameznih državah članicah razlikujejo; ker je zato potrebno, da vse države članice bodisi poleg svojih obstoječih predpisov ali namesto njih sprejmejo enake zahteve, zlasti da bi bilo tako mogoče uvesti postopek EGS-homologacije za vsak tip vozila na podlagi Direktive Sveta 70/156/EGS z dne 6. februarja 1970 o približevanju zakonodaje držav članic o homologaciji motornih in priklopnih vozil [4], nazadnje spremenjene z Direktivo 78/547/EGS [5];

ker so bile skupne zahteve za notranje dele potniškega prostora, razmestitev naprav za upravljanje, za streho ter za naslone sedežev in zadnji del sedežev določene v Direktivi 74/60/EGS [6]; ker so zahteve za notranje opremo, ki se nanašajo na zaščito voznika pred krmilnim mehanizmom v primeru trka določene v Direktivi 74/297/EGS [7]; ker so bile zahteve glede trdnosti sedežev in njihovih pritrdišč določene v Direktivi 74/408/EGS [8]; ker so bile zahteve glede pritrdišč varnostnih pasov določene v Direktivi 76/115/EGS [9]; ker so bile zahteve glede varnostnih pasov in sistemov za zadrževanje potnikov določene v Direktivi 77/541/EGS [10];

ker usklajeni postopek homologacije sestavnega dela za naslone za glavo omogoča, da vsaka država članica preveri skladnost s skupnimi zahtevami glede konstrukcije in preskušanja in o svojih ugotovitvah obvesti druge države članice tako, da jim pošlje kopijo certifikata o homologaciji sestavnega dela za vsak tip naslona za glavo; ker označevanje vseh naslonov za glavo, proizvedenih v skladu z odobrenim tipom, z oznako EGS-homologacije sestavnega dela odpravlja potrebo po tehničnem preverjanju teh naslonov za glavo v drugih državah članicah;

ker približevanje nacionalne zakonodaje, ki se nanaša na motorna vozila zahteva vzajemno priznavanje preverjanj, ki so jih opravile posamezne države članice na podlagi skupnih zahtev,

SPREJEL NASLEDNJO DIREKTIVO:

Člen 1

1. Vsaka država članica podeli EGS-homologacijo sestavnega dela za katerikoli tip naslona za glavo, vgrajenega v sedeže motornih vozil ali ne, ki izpolnjuje zahteve glede konstrukcije in preskušanja, določene v Prilogah I do V.

2. Država članica, ki je podelila EGS-homologacijo sestavnega dela za naslon za glavo, sprejme potrebne ukrepe za zagotavljanje skladnosti proizvodnje s homologiranim tipom, po potrebi v sodelovanju s pristojnimi organi drugih držav članic. Takšno preverjanje se omeji na naključne vzorce.

Člen 2

Za vsak tip naslona za glavo, ki ga homologirajo na podlagi člena 1, države članice izdajo proizvajalcu ali njegovemu pooblaščenemu zastopniku oznako EGS-homologacije sestavnega dela, ki je skladen z vzorcem iz Priloge VI.

Države članice sprejmejo vse potrebne ukrepe, da preprečijo uporabo oznak, ki bi lahko povzročile zamenjave naslonov za glavo, homologiranih na podlagi člena 1, z drugimi napravami.

Člen 3

1. Nobena država članica ne sme prepovedati dajanja v promet naslonov za glavo zaradi razlogov, ki se nanašajo na njihovo izdelavo ali način delovanja, če imajo oznako EGS-homologacije sestavnega dela.

2. Vendar država članica lahko prepove dajanje v promet naslonov za glavo z oznako EGS-homologacije sestavnega dela, ki sistematsko niso skladni s homologiranim tipom.

Navedena država takoj obvesti druge države članice in Komisijo o sprejetih ukrepih, pri čemer navede tudi razloge za svojo odločitev.

Člen 4

Pristojni organi vsake države članice morajo v enem mesecu poslati pristojnim organom drugih držav članic kopijo certifikata o homologaciji sestavnega dela in certifikata o razširitvi za vsak tip naslona za glavo, ki ga homologirajo ali zavrnejo podelitev homologacije.

Člen 5

1. Če država članica, ki je podelila EGS-homologacijo sestavnega dela ugotovi, da določeno število naslonov za glavo z isto oznako homologacije sestavnega dela ne ustreza tipu, ki mu je podelila homologacijo, sprejme potrebne ukrepe zaradi zagotavljanja skladnosti proizvodnje s homologiranim tipom. Pristojni organi te države obvestijo pristojne organe drugih držav članic o sprejetih ukrepih, ki lahko vključujejo tudi preklic EGS-homologacije sestavnega dela. Navedeni organi sprejmejo enake ukrepe, če jih pristojni organi druge države članice obvestijo o takšni neskladnosti.

2. Pristojni organi držav članic v roku enega meseca obvestijo drug drugega o vsakem preklicu EGS-homologacije sestavnega dela in o razlogih za tak ukrep.

Člen 6

V vsaki odločbi o zavrnitvi ali preklicu homologacije sestavnega dela za naslon za glavo ali o prepovedi dajanja v promet le-tega oziroma njegove uporabe, izdani na podlagi predpisov, sprejetih za izvajanje te direktive, morajo biti natančno obrazloženi razlogi za takšno odločitev. O odločitvi se obvesti prizadeta stranka, ki jo je treba hkrati obvestiti o razpoložljivih pravnih sredstvih skladno z veljavno zakonodajo in rokih za njihovo uveljavitev.

Člen 7

Nobena država članica ne sme zavrniti podelitve EGS-homologacije ali nacionalne homologacije vozila zaradi razlogov, ki se nanašajo na naslone za glavo, če imajo le-ti oznako EGS-homologacije sestavnega dela in so namenjeni za vgradnjo v tip vozila, predloženega v postopek homologacije.

Člen 8

Nobena država članica ne sme zavrniti ali prepovedati prodaje, registracije, začetka uporabe ali uporabe vozila zaradi razlogov, ki se nanašajo na naslone za glavo, če imajo oznako EGS-homologacije sestavnega dela in so namenjeni za vgradnjo v tip vozila, predloženega v postopek homologacije.

Člen 9

V tej direktivi izraz "vozilo" pomeni vsako motorno vozilo kategorije M1 (kot je opredeljena v Prilogi I k Direktivi 70/156/EGS), namenjeno za uporabo na cesti, z vsaj štirimi kolesi in z največjo konstrukcijsko določeno hitrostjo večjo od 25 km/h.

Člen 10

Vse potrebne spremembe za prilagajanje zahtev iz prilog tehničnemu napredku se sprejmejo po postopku, določenem v členu 13 Direktive 70/156/EGS.

Člen 11

1. Države članice sprejmejo predpise potrebne za uskladitev s to direktivo v 18 mesecih po notifikaciji in o tem takoj obvestijo Komisijo.

2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.

Člen 12

Ta direktiva je naslovljena na države članice.

V Luxembourgu, 16. oktobra 1978

Za Svet

Predsednik

K. von Dohnanyi

[1] UL C 82, 14.4.1975, str. 74.

[2] UL C 76, 7.4.1975, str. 37.

[3] UL C 263, 17.11.1975, str. 57.

[4] UL L 42, 23.2.1970, str. 1.

[5] UL L 168, 26.6.1978, str. 39.

[6] UL L 38, 11.2.1974, str. 4.

[7] UL L 165, 20.6.1974, str. 16.

[8] UL L 221, 12.8.1974, str. 1.

[9] UL L 24, 30.1.1976, str. 6.

[10] UL L 220, 29.8.1977, str. 95.

--------------------------------------------------

SEZNAM PRILOG

PRILOGA I: | Področje uporabe, pomen izrazov, vloga za EGS-homologacijo sestavnega dela, splošne zahteve, preskusi in skladnost proizvodnje |

PRILOGA II: | Postopek za določanje točke "H" in dejanskega kota naklona naslona sedeža ter za preverjanje relativne lege točk R in H in razmerja med konstrukcijsko določenim in dejanskim kotom naklona naslona sedeža |

PRILOGA III: | Določitev višine in širine naslonov za glavo |

PRILOGA IV: | Podatki o črtah in meritvah med preskusom |

PRILOGA V: | Preskusni postopek za ugotavljanje absorpcije energije |

PRILOGA VI: | Oznaka EGS-homologacije sestavnega dela |

PRILOGA VII: | Certifikat o EGS-homologaciji sestavnega dela |

--------------------------------------------------